
Comisia pentru buget, finanţe şi bănci

Bucureşti,       12.06.2002         

Nr. 22/298

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind încasarea impozitelor, taxelor şi contribuţiilor bugetare de la agenţii economici, cu care comisia noastră a fost sesizată în fond cu adresa Biroului Permanent nr. 105 din 27 mai 2002.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti,        12.06.2002 

Nr.22/298

RAPORT

asupra propunerii legislative privind încasarea impozitelor, taxelor şi contribuţiilor bugetare de la agenţii economici
Cu adresa nr. 105 din 27 mai 2002, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind încasarea impozitelor, taxelor şi contribuţiilor bugetare de la agenţii economici.
La întocmirea proiectului de Lege s-a avut în vedere avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative privind încasarea impozitelor, taxelor şi contribuţiilor bugetare de la agenţii economici, în şedinţa din 12 iunie 2002, comisia a hotărât, cu unanimitate de voturi, respingerea propunerii legislative din următoarele considerente:

Instituirea unui alt principiu de impunere decât cel aplicat în prezent, potrivit căruia “plata tuturor impozitelor, taxelor şi contribuţiilor bugetare se face la încasare şi nu la livrarea produselor, mărfurilor şi serviciilor este în contradicţie cu legislaţia în domeniu, care nu condiţionează plata acestora de momentul încasării contravalorii bunurilor livrate. Potrivit principiului contabil al independenţei exerciţiului, rezultatul exerciţiului trebuie să cuprindă toate veniturile şi cheltuielile care se raportează la acest exerciţiu, pe măsură ce ele sunt angajate şi nu pe bază de încasări şi plăţi.

În prezent, încasarea creanţelor bugetare este reglementată prin Ordonanţa Guvernului nr. 11/12996 privind executarea creanţelor bugetare, aprobată şi modificată prin Legea nr. 108/1996 cu modificările şi completările ulterioare. Acest act normativ acoperă întreaga problematică legată de realizarea creanţelor bugetare, de la plata voluntară, la celelalte moduri de stingere a obligaţiilor bugetare, inclusiv executarea silită.

De altfel, Ministerul Finanţelor Publice, cu sprijinul unor experţi din Uniunea Europeană, a elaborat un proiect de lege prin care se reglementează realizarea creanţelor bugetare pe baze ancorate în practica statelor comunitare, proiect  prin care se urmăreşte îmbunătăţirea gradului de colectare a veniturilor bugetului de stat.

Acest proiect de lege se află în stadiu de finalizare şi, după aprobarea lui în şedinţa de Guvern, va fi transmis Parlamentului spre dezbatere şi aprobare.
La lucrările comisiei nu au participat invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii ministerelor de resort.

Prezentul proiect de Lege face parte din categoria legilor ordinare.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu



Experţi parlamentari:
Onete Alexandru

Popescu Luminiţa

